
ENDOTHEL DISZFUNKCIÓ HIV-FERTŐZÖTT SZEMÉLYEKNÉL

Bevezetés: A 90-es évek közepén a HIV-fertőzés kezelésében bevezetett új gyógyszercsoportok (pl. proteáz inhibitorok), valamint a HAART (Highly Active Antiretroviral Therapy) kombinációs terápiának köszönhetően jó értelemben drámaian megváltozott a betegség prognózisa. A korszerű cART (Combination Antiretroviral Therapy) alkalmazásával a HIV-fertőzött személyek túlélési esélye megnőtt, azonban az egyes gyógyszerek által kiváltott diszlipidémia, megváltozott zsírszövet eloszlás és más anyagcserezavar, valamint a HIV-pozitív személyeknél jelentkező krónikus vasculitis az endothel diszfunkció kialakulásának problémáját vetették fel. 
Célkitűzés: A kutatásunk célja felmérni a felkar verőér (arteria brachialis) endothel funkcióját a Vajdasági Klinikai Központ Infektológiai Klinikáján kezelt HIV-fertőzött személyeknél.
Módszerek: A kutatásban 15 HIV-fertőzött, illetve 15 egészséges férfi vett részt. Az endothel funkció felmérésére az áramlás-mediálta vazodilatációt (Flow-mediated Dilation, FMD) alkalmaztuk. Ultrahang vizsgálat segítségével lemérésre került többek között a brachiális artéria kezdeti, illetve a reaktív hyperaemiát követő maximális átmérője, valamint a SRAUC (Shear Rate Area Under the Curve) és a %FMD.
Eredmények: A kapott eredmények elemzésével a HIV-fertőzött személyek felkar verőerén statisztikailag jelentősen (p˂0,05) csökkent endothel funkció figyelhető meg a kontrollcsoporthoz viszonyítva (%FMD a kontrollcsoportnál 7,7±2,3%, addig a HIV-pozitív személyeknél 5,9±1,6%).
Megbeszélés: A kutatás során lemért %FMD értéke alapján megállapítható, hogy a HIV-pozitív személyeknél sérült endothel funkció fedezhető fel. Mindez emelkedett kardiovaszkuláris rizikó előjele lehet.



